Document ID: 32011D0743

IZVEDBENI SKLEP KOMISIJE
z dne 14. novembra 2011
o spremembi Odločbe 2008/855/ES glede nadzornih ukrepov za zdravje živali v zvezi s klasično prašičjo kugo v Franciji
(notificirano pod dokumentarno številko C(2011) 8095)
(Besedilo velja za EGP)
(2011/743/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2), in zlasti člena 10(4) Direktive,
ob upoštevanju naslednjega:
(1)
Odločba Komisije št. 2008/855/ES z dne 3. novembra 2008 glede nadzornih ukrepov za zdravje živali v zvezi s klasično prašičjo kugo v nekaterih državah članicah (3) določa nekatere nadzorne ukrepe za zdravje živali v zvezi s klasično prašičjo kugo v državah članicah ali njihovih regijah, navedenih v Prilogi k Odločbi. Navedeni seznam vključuje dele ozemlja departmajev Bas-Rhin in Moselle v Franciji.
(2)
Francija je obvestila Komisijo o zadnjih dogodkih v zvezi z navedeno boleznijo pri divjih prašičih na ozemlju regije severnih Vogezov in zlasti dela departmajev Bas-Rhin in Moselle zahodno od Rena.
(3)
Navedene informacije kažejo, da je bila klasična prašičja kuga pri divjih prašičih v departmajih Bas-Rhin in Moselle izkoreninjena. Ukrepi iz Odločbe 2008/855/ES se zato ne smejo več uporabljati za navedena departmaja in vnos za Francijo na seznamu v Prilogi k Odločbi je treba črtati. Navedeno prilogo je zato treba ustrezno spremeniti.
(4)
Odločbo 2008/855/ES je zato treba ustrezno spremeniti.
(5)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
V delu I Priloge k Odločbi 2008/855/ES se črta točka 2.
Člen 2
Ta sklep je naslovljen na države članice.
V Bruslju, 14. novembra 2011

Labels: 0
18
20
6